കൊറിയോഗ്രാഫര് കൂള് ജയന്ത് അന്തരിച്ചു phototwitter ചെന്നൈ: അര്ബുദം ബാധിച്ച് ചികിത്സയിലായിരുന്ന തെന്നിന്ത്യന് കൊറിയോഗ്രാഫര് കൂള് ജയന്ത് ജയരാജ്52 അന്തരിച്ചു. ബുധനാഴ്ച രാവിലെ 10 ന് ചെന്നൈ വടപളനിയിലെ സ്വകാര്യ ആശുപത്രിയിലായിരുന്നു അന്ത്യം. പ്രഭുദേവ, രാജു സുന്ദരം എന്നിവരുടെ സഹായിയായാണ് കൂള് ജയന്ത് സിനിമയിലെത്തുന്നത്. പിന്നീട് 1996 ല് കതിര് സംവിധാനം ചെയ്ത കാതല് ദേശം എന്ന ചിത്രത്തില് സ്വതന്ത്ര നൃത്ത സംവിധായകനായി. ഇതിലെ കല്ലൂരി സാലെ , മുസ്തഫ എന്നീ ഗാനരംഗങ്ങള് ഹിറ്റായതോടെ കൂടുതല് അവസരങ്ങള് അദ്ദേഹത്തിനു ലഭിച്ചു. തമിഴ്, മലയാളം,കന്നട തുടങ്ങിയ ഭാഷകളില് 800 ഓളം സിനിമകള്ക്ക് കൂള് ജയന്ത് കൊറിയോഗ്രാഫി ചെയ്തിട്ടുണ്ട്. മലയാളത്തില് ബാംബു ബോയ്സ് ആണ് ആദ്യ ചിത്രം. തുടര്ന്ന് മയിലാട്ടം, തൊമ്മനും മക്കളും, ഫ്രണ്ട്സ്, മായാവി ,എബ്രഹാം ലിങ്കണ് തുടങ്ങി നിരവധി ചിത്രങ്ങള്ക്ക് അദ്ദേഹം കൊറിയോഗ്രാഫി ചെയ്തിട്ടുണ്ട്. തമിഴില് ഏതാനും ചിത്രങ്ങളുലും അഭിനയിച്ചിട്ടുണ്ട്.